**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.11.2018, ora 8.00 – 22.11.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.11.2018, ora 7.00**

**RÂURI**

Debitele au fost, în general, staţionare, exceptând cursul mijlociu şi inferior al Mureşului şi cursurile inferioare ale Crasnei, Barcăului şi Crişurilor, unde au fost în creștere prin propagare.

Creşteri de niveluri şi debite s-au înregistrat pe râurile mici din zonele de deal şi de munte şi pe cele din jumătatea de sud a ţării, ca efect combinat al precipitaţiilor căzute în interval, cedării apei din stratul de zăpadă şi propagării.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Sucevei, pe Moldova, pe cursul superior şi mijlociu al Trotuşului, cursul mijlociu al Siretului şi mai mici (10-30% din mediile multianuale lunare) pe râurile din bazinele hidrografice: Tur, Lăpuș, Moravița, Nera, Cerna, Bârlad, Jijia, pe unii afluenţi din bazinele hidrografice Crișul Negru (Valea Roșie, Holod, Teuz), Crișul Alb (Bănești, Sighișoara) şi Mureș (Luț, Comlod, Vișa, Secaș, Râul Mare, Râul Galben).

Formaţiunile de gheaţă au fost în diminuare şi restrângere.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare, exceptând cursul mijlociu şi inferior al Mureşului, unde vor fi în creştere prin propagare.

Sunt posibile creșteri de niveluri și debite pe unele râuri mici din zonele de deal şi de munte din nordul, vestul şi centrul ţării, ca urmare a precipitațiilor prognozate, cedării apei din stratul de zăpadă şi propagării.

Formaţiunile de gheaţă vor fi în diminuare şi restrângere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 21.11 – 22.11.2018 a fost în uşoară scădere, având valoarea de 2.350 m3/s, sub media multianuală a lunii noiembrie (4.650 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi staţionar (2.350 m3/s).

În aval de Porţile de Fier debitele vor fi în scădere.

**2.** **Situaţia meteorologică în intervalul 21.11.2018, ora 8.00 – 22.11.2018, ora 6.00**

**ÎN ŢARĂ**

Vremea a fost închisă, iar în sud, est și centru local deosebit de rece pentru ultima decadă a lunii noiembrie. Au fost precipitații în toată țara, sub formă de ploaie, lapoviță și ninsoare în Moldova și la munte, doar ploi în Banat, Crișana, Maramureș și Dobrogea, iar în Transilvania au predominat ploile; în Muntenia și în Oltenia a plouat pe parcursul zilei, iar seara și noaptea au fost și precipitații mixte. Cantitățile de apă au depășit 15 l/mp în extremitatea de sud a teritoriului. La începutul zilei s-a semnalat local polei în Moldova și pe spații mici în estul Transilvaniei și nordul Munteniei. Stratul de zăpadă s-a menținut în mare parte a Moldovei, unde măsura -în platformele stațiilor meteo - până la 32 cm, în estul Transilvaniei până la 15 cm, pe spații mici în Oltenia, sub 3 cm și local la munte, până la 31 cm în Masivul Ceahlău. Vântul a suflat slab și moderat, cu intensificări în regiunile sud-estice, în special în zona costieră, dar și pe crestele montane. Temperaturile maxime s-au încadrat între -1 grad la Rădăuți, Suceava, Darabani, Târgu Neamț și Cotnari și 10 grade la Satu Mare și Mangalia, iar la ora 06.00, valorile termice erau cuprinse între -5 grade la Cotnari și 6 grade la Mangalia și Baia Mare. Izolat și trecător, s-a semnalat ceață.

***Observație****: începând de ieri, de la ora 08.00, au fost în vigoare 8 mesaje de atenționare cod galben privind fenomene meteorologice periculoase imediate, 3 emise de SRPV Bacău, 2 de SRPV Sibiu, 2 de SRPV Constanța și 1 de CNPM București pentru Muntenia.*

**LA BUCUREŞTI**

Vremea a fost închisă și deosebit de rece. Pe parcursul zilei a plouat continuu, dar slab, iar noaptea temporar au fost precipitații mixte. Vântul a suflat în general moderat, trecător cu unele intensificări. Temperatura maximă a fost de 2 grade, iar la ora 06.00 se înregistra 1 grad la toate stațiile meteo.

**3. Prognoza meteorologică în intervalul 22.11.2018, ora 8.00 – 23.11.2018, ora 8.00**

**ÎN ŢARĂ**

Vremea va fi deosebit de rece în regiunile extracarpatice, iar în restul țării valorile termice vor fi în general apropiate de cele normale în ultima decadă a lunii noiembrie. Astfel, temperaturile maxime se vor încadra între -2 grade în jumătatea de nord a Moldovei și 6...8 grade în regiunile vestice; minimele termice vor fi cuprinse între -6 și 4 grade, mai scăzute în Moldova. Cerul va fi noros, cu intervale de înseninare în cursul nopții local în estul teritoriului. Se vor semnala precipitații mixte în Oltenia și pe spații mici în Muntenia și în estul Transilvaniei, iar în Banat, Crișana, Maramureș, vestul Transilvaniei și sudul Dobrogei vor predomina ploile. În zona montană vor fi precipitații mixte, iar pe creste ninsori. Izolat vor fi condiții de polei sau ghețuș. Vântul va sufla slab și moderat, cu intensificări în prima parte a zilei în sud-est, cu viteze mai mari pe litoral, unde rafalele vor atinge 55...65 km/h. Pe arii restrânse, mai ales noaptea, se va semnala ceață, asociată izolat cu depunere de chiciură.

**LA BUCUREŞTI**

Vremea va fi deosebit de rece, cu cerul noros. În primele ore ale zilei, vor fi posibile precipitații mixte, slabe, iar vântul va sufla moderat. Temperatura maximă va fi de 2...3 grade, iar cea minimă de -2...-1 grad.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în intervalul 16-20.11.2018, în cadrul *Reţelei Naţionale de Monitorizare*, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Comisariatul Județean Ilfov din cadrul Gărzii Naționale de Mediu*** revine cu informații suplimentare referitor la incendiul izbucnit la data de 18.11.2018, la ora 07.00, cu degajare de fum dens, în zona halei de preparate aparținând fabricii de mezeluri Angst Bistro SRL, cu o suprafață de 500 mp, situată pe Șoseaua București-Târgoviște, nr 298, municipiul Buftea, județul Ilfov, precizând faptul că incendiul a fost declanșat de un scurtcircuit la un utilaj. Focul a fost sesizat de către muncitorii din hala. S-a intervenit cu autospeciale ISU, stingerea incendiului fiind declarată în aceeași zi, la ora 14.00. Se menționează faptul că societatea comercială Angst Bistro SRL deține autorizație de mediu nr. 79/2017, alimentarea cu apă făcându-se prin intermediul unui foraj de 300 m adâncime, echipat cu pompe submersibile ce pot fi folosite la stingerea incendiilor. Nu s-au înregistrat victime.

***Comisariatul Județean Bacău din cadrul Gărzii Naționale de Mediu*** revine cu informații suplimentare referitor la incendiul prin autoaprindere izbucnit la data de 19.11.2018, la ora 17.30 la depozitul conform de deșeuri Bacău, celula 1, administrat de către UAT municipiul Bacău. Incendiul a pornit din cauza acumulării de biogaz pe versantul de S-V, pe o suprafață de cca 200 mp, cu degajare de fum în atmosferă, fără a crea discomfort locuitorilor din apropiere. S-a intervenit cu două autospeciale ale ISU Bacău pentru stingerea focarului și s-au adus cca 400 mc pământ pentru acoperire. Intervenția a continuat și la data de 21.11.2018 prin transportul de pământ pentru lichidarea completă a focarului.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**